google/wiki40b huggingface dataset:
British Steel

Ιστορία του δίσκου

Τους δύο πρώτους μήνες του 1980, οι Judas Priest μετέβησαν στο Άσκοτ της Αγγλίας, όπου μετά από μία αποτυχημένη προσπάθεια στα "Startling Studios", ξεκίνησαν τις ηχογραφήσεις στο σπίτι του πρώην ντράμερ των Beatles, Ρίνγκο Σταρ. Για τα εφέ του "Breaking the Law" χρησιμοποίησαν τον ήχο μπουκαλιών που σπάνε και για το "Metal Gods" ήχους από μπάλες μπιλιάρδου. Αυτός ήταν ο πρώτος δίσκος του συγκροτήματος στον οποίο τα τύμπανα ανέλαβε ο Ντέιβ Χόλαντ, αντικαθιστώντας τον Λες Μπινκς.

To "British Steel" κυκλοφόρησε τον Απρίλιο του 1980 ανεβαίνοντας στο # 4 των βρετανικών τσαρτ, την υψηλότερη θέση στην οποία έφτασε ποτέ δίσκος του συγκροτήματος, ενώ έγινε το πρώτο άλμπουμ του συγκροτήματος το οποίο ανέβηκε στο Top-50 στις Ηνωμένες Πολιτείες φθάνοντας στο # 34 του Billboard. Το άλμπουμ έγινε πλατινένιο στις Η.Π.Α. και ασημένιο στη Μεγάλη Βρετανία όπου και τα τρία σινγκλ του δίσκου ανέβηκαν στο Top-30, ενώ γυρίστηκαν βίντεο κλιπ για τα "Breaking the Law" και "Living After Midnight". Η επανέκδοση του δίσκου για την επέτειο των τριάντα χρόνων από την αρχική του κυκλοφορία το 2010, έφθασε στο # 4 στην Ελλάδα, το # 46 στη Φινλανδία, το # 55 στην Ισπανία και το # 92 στην Ελβετία.

Ο δίσκος έλαβε θετικές κριτικές, με το "Allmusic" να του δίνει πέντε αστέρια, ενώ το "Music Radar" το έχει κατατάξει 18ο στη λίστα με τα 50 καλύτερα χέβι μέταλ άλμπουμ όλων των εποχών. Το "About.com" το έχει χαρακτηρίσει ως το καλύτερο χέβι μέταλ άλμπουμ του 1980, ενώ το "Metal Rules" το έχει τοποθετήσει στην 21η θέση των εκατό καλύτερων άλμπουμ του είδους.

Η περιοδεία για την προώθηση του δίσκου ξεκίνησε στις 9 Μαρτίου 1980 από το Μπρίστολ της Αγγλίας. Κατά τη βρετανική περιοδεία, τις 22 συναυλίες των Judas Priest άνοιγαν οι Iron Maiden, ενώ τον Απρίλιο το συγκρότημα έδωσε έντεκα συναυλίες στη Δυτική Γερμανία, τη Γαλλία και το Βέλγιο. Το αμερικανικό κομμάτι της περιοδείας διήρκεσε για 23 εμφανίσεις, τον Ιούνιο και Ιούλιο του 1980. Στις 16 Αυγούστου οι Judas Priest εμφανίστηκαν στο φεστιβάλ "Monsters of Rock" στο Ντόνιγκτον της Αγγλίας μαζί με τους Rainbow, τους Scorpions, τους Saxon, κ.α.. Η περιοδεία έκλεισε με μία εμφάνιση στο "Neunkirchen Festival" της Νυρεμβέργης, στις 23 Αυγούστου 1980.

Τραγούδια

1. Rapid Fire (Halford, Tipton, Downing) - 4:08

2. Metal Gods (Halford, Tipton, Downing) - 4:00

3. Breaking the Law (Halford, Tipton, Downing) - 2:35

4. Grinder (Halford, Tipton, Downing) - 3:58

5. United (Halford, Tipton, Downing) - 3:35

6. You Don't Have to Be Old to Be Wise (Halford, Tipton, Downing) - 5:04

7. Living After Midnight (Halford, Tipton, Downing) - 3:31

8. The Rage (Halford, Tipton, Downing) - 4:44

9. Steeler (Halford, Tipton, Downing) - 4:30

Βραβεία

British Steel (άλμπουμ)
Ηνωμένες Πολιτείες (RIAA Certification): Πλατινένιος
Καναδάς (CRIA Certification): Χρυσός
Ηνωμένο Βασίλειο (BPI Certification): Ασημένιος
Σουηδία (GLF Certification): Χρυσός

Μέλη των Judas Priest

Η σύνθεση του συγκροτήματος κατά την ηχογράφηση του "British Steel" είχε την εξής μορφή:
Ρομπ Χάλφορντ - φωνητικά
Γκλεν Τίπτον - κιθάρα
Κ.Κ. Ντάουνινγκ - κιθάρα
Ίαν Χιλ - μπάσο
Ντέιβ Χόλαντ - τύμπανα
Vicus

Ως vicus εννοείται μικρή εγκατάσταση πολιτών, έξω από ρωμαϊκό φρούριο. Η ερμηνεία της λατινικής λέξης σύμφωνα με το Λεξικόν Λατινοελληνικόν του Σ. Κουμανούδη είναι οίκος, κώμη, ρύμη, άμφοδος (δηλαδή κτήρια παραταγμένα στις δύο πλευρές ενός δρόμου), επίσης χωρίον και περιοικίς. Είναι συνώνυμο τής ελληνικής λέξης οἶκος, της Σανσκριτικής víś- που σημαίνει "εγκατάσταση, ενδαίτημα", της Γοτθικής weihs που σημαίνει "χωριό, τόπος" και προέρχεται πιθανώς από το πρωτοινδοευρωπαϊκό *viḱ- "που σημαίνει εγκαθίσταμαι, εγκατάσταση, αλλά και φυλή".
Εκλογική περιφέρεια Κορινθίας

Η εκλογική περιφέρεια Κορινθίας είναι εκλογική περιφέρεια της Ελλάδας, η οποία περιλαμβάνει το νομό Κορινθίας. Στην εκλογική περιφέρεια αντιστοιχούν σήμερα 4 έδρες. Σήμερα, οι εγγεγραμμένοι ψηφοφόροι στην εκλογική περιφέρεια ανέρχονται σε περίπου 131.000.
Νίκολα Κάλινιτς

Σε συλλόγους

Ξεκίνησε να αγωνίζεται επαγγελματικά το 2005 στη Χάιντουκ Σπλιτ, όπου έπαιξε μέχρι το 2009. Στη συνέχεια, αγωνίστηκε στην Μπλάκμπερν και το 2011 πήρε μεταγραφή για την Ντνίπρο. Από το 2015 ως το 2018 ανήκε στη Φιορεντίνα και το καλοκαίρι του 2017 παραχωρήθηκε δανεικός στη Μίλαν. Το 2018 έγινε παίκτης της Μίλαν και τον Αύγουστο του ίδιου έτους υπέγραψε στην Ατλέτικο Μαδρίτης, με την οποία κατέκτησε ένα ΟΥΕΦΑ Σούπερ Καπ. Τον Σεπτέμβριο του 2019 παραχωρήθηκε δανεικός στη Ρόμα.

Στην εθνική ομάδα

Αγωνιζόταν στην Εθνική Κροατίας από το 2008 έως το 2018. Έχει λάβει μέρος στα Euro του 2008, του 2012 και του 2016. Πέτυχε το πρώτο του γκολ με την Κροατία το 2010 σε έναν αγώνα με τη Μάλτα για τα προκριματικά του Euro του 2012. Στο Μουντιάλ 2018 επελέγη στο ρόστερ της ομάδας, όμως την πέμπτη ημέρα της διοργάνωσης εκδιώχθηκε λόγω τραυματισμών.
Πολυχρόνης Στεργιώτης

Καριέρα

Ο Στεργιώτης εντάχθηκε στο δυναμικό του Άρη το 1950 και ξεκίνησε να αγωνίζεται με την πρώτη ομάδα την σεζόν 1951-52, παίζοντας στον φιλικό αγώνα του Άρη με την Ραπίντ Βιέννης στις 20 Ιανουαρίου 1952. Πήρε θέση βασικού το 1952-53, πετυχαίνοντας το νικητήριο γκολ της ομάδας του τρία λεπτά πριν την λήξη του αγώνα μπαράζ για τον τίτλο του πρωταθλητή Θεσσαλονίκης με αντίπαλο τον Ηρακλή. Αγωνίστηκε σε όλους τους αγώνες της τελικής φάσης του πανελλήνιου πρωταθλήματος, όπου οι "κίτρινοι" κατέλαβαν την τρίτη θέση.
Αρχικά, αγωνιζόταν ως επιτελικός επιθετικός, αλλά στην συνέχεια τοποθετήθηκε στον χώρο του κέντρου. Έπαιξε στους περισσότερους αγώνες του Άρη μέχρι το τέλος της καριέρας του, κερδίζοντας το πρωτάθλημα βορείου ομίλου του 1956, ενώ την ίδια χρονιά έφθασε μέχρι την ημιτελική φάση του κυπέλλου.
Το 1956-57, οι "κίτρινοι" κατέλαβαν την έβδομη θέση στο πρωτάθλημα Ελλάδος, ενώ στην τελευταία του χρονιά με τον Άρη έπαιξε σε εννέα από τους έντεκα συνολικά αγώνες των "κίτρινων" για το τοπικό πρωτάθλημα.
Μετά τον Άρη έπαιξε στην Κομοτηνή, ολοκληρώνοντας την καριέρα του στην ομάδα της Θράκης.
Νάιτζελ Φάρατζ

Αμφιλεγόμενες δηλώσεις

Το 2014 σε συνέντευξή του στον ραδιοφωνικό σταθμό LBC ο Φάρατζ δήλωσε ότι θα ένιωθε "προβληματισμένος" εαν κάποιοι Ρουμάνοι μετακόμιζαν δίπλα του. Όταν ο παρουσιαστής της εκπομπής τον ρώτησε "και ποιά είναι η διαφορά Ρουμάνων με Γερμανών, αναφερόμενος στη γυναίκα και στα παιδιά του οι οποίοι είναι Γερμανοί αυτός απάντησε: "ξέρεις πολύ καλά ποιά είναι η διαφορά" , μαζί με άλλες ρατσιστικές δηλώσεις. Τον Οκτώβριο του 2017 σε ραδιοφωνική εκπομπή του LBC ο Φάρατζ δήλωσε ότι για εκείνον είναι πιο προβληματική η ισχύς του "Εβραϊκού Λόμπι" της Αμερικής παρά η Ρωσική παρέμβαση στις Αμερικανικές εκλογές του 2016.
NRJ Group

NRJ Music Awards

Τα NRJ Music Awards υπάρχουν από το 1999. Λειτουργούν ως ανταμοιβή τόσο για Γάλλους μουσικούς καλλιτέχνες όσο και διεθνείς. Διεξαγόμενα σε ετήσια βάση κάθε Γενάρη στο MIDEM των Καννών, προβάλλονται σε παράλληλη μετάδοση από το NRJ και το TF1. Παρουσιαστές του ήταν, κατά καιρούς, οι Οφελί Ουιντέρ (2000), Αντονί Καβανάγκ (2001-2006), Arthur (2007), Μπενζαμέν Κασταλντί (2008) και Νίκος Αλιάγας (2009-2012).
Στην Σκανδιναβία, οι ραδιοσταθμοί NRJ της περιοχής διοργανώνουν τα NRJ Radio Awards.

NRJ Ciné Awards

Η εκδήλωση αυτή ξεκίνησε το 2004 και διακόπηκε, λόγω μικρής επιτυχίας, το 2007. Βράβευε τον γαλλικό και διεθνή κινηματογράφο, στην διάρκεια τελετής που διοργανωνόταν στην Disneyland του Παρισιού κι έπειτα στο Grand Rex.

Επαγγέλματα

Το 2004, το NRJ Group διέθετε στην Γαλλία τους ραδιοσταθμούς NRJ, Chérie FM, Rire et Chansons και Nostalgie. Η θυγατρική του είναι πιο γνωστή ως TowerCast (Site: http://www.towercast.fr ) και είναι επίσης υπεύθυνη για την εκπομπή αρκετών ιδιωτικών και συνεταιριστικών ραδιοσταθμών. Ο όμιλος έχει εγκατασταθεί επίσης σε Λίβανο, Ελβετία, Γερμανία, Δανία, Αυστρία, Σουηδία, Φινλανδία, Νορβηγία, Βουλγαρία, Ρωσία, Ουκρανία και Βέλγιο. (δείτε στο NRJ.com)
Με την ευκαιρία της εκκίνησης της επίγειας ψηφιακής τηλεόρασης στην Γαλλία (στις 31 Μαρτίου 2005), ο όμιλος εκκίνησε τον τηλεοπτικό σταθμό NRJ 12.
Η NRJ Mobile ξεκίνησε ο πάροχος κινητής τηλεφωνίας (MVNO) τον Νοέμβριο του 2005, φιλοξενούμενη από το δίκτυο της SFR.
Ατόλη Μίντγουαιη

Η ατόλλη Μίντγουαιη (Midway Atoll) αποτελείται από δύο κοραλλιογενή νησιά και βρίσκεται στο δυτικό άκρο των νησιών της Χαβάης. Είναι, από το 1867, μη ενσωματωμένη περιοχή των Η.Π.Α. οι οποίες την χρησιμοποιούν ως ναυτική και αεροπορική βάση, κυρίως λόγω της στρατηγικής θέσης της, καθώς βρίσκεται στο μέσο της απόστασης μεταξύ Καλιφόρνιας και Ιαπωνίας. Κατά τον Β΄ Παγκόσμιο Πόλεμο εκεί έλαβε χώρα η πιο καθοριστική αεροναυμαχία μεταξύ των Αμερικανών και των Ιαπώνων. Ο πληθυσμός της αποτελείται κυρίως από στρατιωτικό προσωπικό των Η.Π.Α..
Σημαία της Κόστα Ρίκα

Η σημαία της Κόστα Ρίκα καθιερώθηκε επίσημα στις 27 Νοεμβρίου του 1906. Το οριζόντιο σχέδιό της, με τα χρώματα μπλε, άσπρο και κόκκινο ήταν ήδη σε χρήση από το 1848, όταν η χώρα αποχώρησε από την Ομοσπονδιακή Δημοκρατία της Κεντρικής Αμερικής.
Η κρατική σημαία περιέχει το Εθνόσημο της Κόστα Ρίκα, ενώ η σημαία των πολιτών το παραλείπει.
Το γαλάζιο χρώμα συμβολίζει τον ουρανό, τις ευκαιρίες, τον ιδεαλισμό και την επιμονή. Το λευκό χρώμα αντιπροσωπεύει την ειρήνη, τη σοφία και την ευτυχία, ενώ το κόκκινο σημαίνει το αίμα που χύθηκε για την ανεξαρτησία, όπως επίσης και τη θέρμη και γενναιοδωρία των κατοίκων. Οι λωρίδες είναι σε αναλογία 1:1:2:1:1. 
Η σημαία της αμερικανικής χώρας είναι παρόμοια επίσης με τη Σημαία της Ταϊλάνδης.
Ασκληπιός (τραγωδία)

Ο Ασκληπιός είναι η έκτη τραγωδία του Άγγελου Σικελιανού και η μοναδική που έμεινε ημιτελής. Γράφτηκε τμηματικά από το 1915 κι ως το τέλος της ζωής του ποιητή το 1951, ενώ εκδόθηκε το 1955.

Περιεχόμενο

Το περιεχόμενο της τραγωδίας μας μεταφέρει στην Ελλάδα της ύστερης αρχαιότητας, με φανερή ακόμη τη ρωμαϊκή επιρροή, και τα πρώτα βήματα του Χριστιανισμού, στον 4ο αιώνα μ.Χ. και παρακολουθεί τις προσπάθειες θεραπείας -με την προσφυγή του στον Ασκληπιό και το ιερό του στην Επίδαυρο- του ασθενή αθλητή Ηγεσία. Το σκηνικό του έργου (επιδαύρειο Ασκληπιείο και λατρεία θεοτήτων σχετιζόμενων με τη θεραπεία και την υγεία του ανθρώπου σε μια εποχή σταδιακής επικράτησης νέων –χριστιανικών- ιδεών) αποτυπώνει ξεκάθαρα την πρόθεση του Σικελιανού να μιλήσει για την εποχή σύγκρουσης δύο μεγάλων παραδόσεων (του ελληνικού και του χριστιανικού πνεύματος) και την –εντός κειμένου- τελική τους συμφιλίωση και σύνθεση, μέσα και από τη φιγούρα του Ηγεσία (ενός συμβόλου -με εύγλωττο όνομα για τον πολιτικό καιρό της τελευταίας επεξεργασίας του έργου- τόσο της έννοιας του λαού, όσο και του ποιητή), ο οποίος, κρατώντας μέσα του την αρχαία αγνότητα, ενστερνίζεται και τα χριστιανικά διδάγματα, προχωρώντας σε έναν συγκερασμό των δύο κοσμοθεωριών.
Έτσι, η υγεία του Ηγεσία (ως λαού) επέρχεται μέσα από τις αλλαγές που ο ίδιος ο λαός έμπρακτα (στην καθημερινή ζωή) αποδέχεται κι εφαρμόζει με στόχο την πνευματική πρόοδό του, την αναγέννησή του εξερχόμενος από την παρακμή και την θεραπεία του από την νόσο. Ταυτόχρονα, η ψυχή του Ηγεσία-ποιητή θεραπεύεται από τα προσωπικά του πάθη και προβλήματα και βρίσκει την Υγεία (η αρχή της ίασης είναι φανερή κειμενικά ήδη από το τέλος του σωσμένου σ’ εμάς τμήματος της τραγωδίας), κάτι που αντανακλάται ευθέως στην κατάσταση (και την επιθυμία για θεραπεία) του ποιητή κατά την τελική περίοδο συγγραφής του έργου: ο Σικελιανός είναι άρρωστος και σταδιακά καθηλώνεται στο κρεβάτι από την ασθένειά του (το τέλος του δεν είναι μακριά). Επομένως, η λύτρωση της ψυχής του Ηγεσία θα σημάνει και τη λύτρωση για τον ποιητή, είναι η λύτρωση της ψυχής του. Η σύνδεση με την αρχαία τραγωδία είναι γι’ ακόμη μια φορά παρούσα, καθώς έχει προταθεί η ταύτιση του –προερχομένου από το Άργος- Ηγεσία με τον κατ’ εξοχήν «άρρωστο» απ’ το Άργος του αρχαίου δράματος, τον Ορέστη (πολλά μοτίβα, επίσης, και σημεία της σικελιανικής τραγωδίας -ιδίως τα σχετικά με τον Ηγεσία, την –απότοκο ψυχικής νόσου- ασθένεια και την δια του ύπνου και των ονείρων θεραπεία του- ανακαλούν με τρόπο υπαινικτικό από το αρχαίο δράμα αυτό που θα λέγαμε «αντιστοιχίες» τους και «πρότυπά» τους).
Official Live: 101 Proof

Λίστα Τραγουδιών

1. A New Level (Darrell, Paul, Anselmo, Brown) - 4:24

2. Walk (Darrell, Paul, Anselmo, Brown) - 5:50

3. Becoming (Darrell, Paul, Anselmo, Brown) - 3:59

4. 5 Minutes Alone (Darrell, Paul, Anselmo, Brown) - 5:36

5. (Reprise) Sandblasted Skin (Darrell, Paul, Anselmo, Brown) - 4:29

6. Suicide Note Pt. II (Darrell, Paul, Anselmo, Brown) - 4:20

7. War Nerve (Darrell, Paul, Anselmo, Brown) - 5:21

8. Strength Beyond Strength (Darrell, Paul, Anselmo, Brown) - 3:37

9. Dom/Hollow (Darrell, Paul, Anselmo, Brown) - 3:43

10. This Love (Darrell, Paul, Anselmo, Brown) - 6:57

11. I'm Broken (Darrell, Paul, Anselmo, Brown) - 4:27

12. Cowboys from Hell (Darrell, Paul, Anselmo, Brown) - 4:35

13. Cemetery Gates (Darrell, Paul, Anselmo, Brown) - 7:53

14. Fucking Hostile (Darrell, Paul, Anselmo, Brown) - 3:56

15. Where You Come from (Darrell, Paul, Anselmo, Brown) - 5:11

16. I Can't Hide (Darrell, Paul, Anselmo, Brown) - 2:16

Βραβεία

Official Live: 101 Proof (άλμπουμ)
Ηνωμένες Πολιτείες (RIAA Certification): Χρυσός
Αλέξανδρος (Βυζαντινός αυτοκράτορας)

Βιογραφία

Γιος του αυτοκράτορα Βασιλείου Α' (του Μακεδόνα) και της Ευδοκίας. Γεννήθηκε 23 Νοεμβρίου 872.
Στις 11 Μαΐου 912 διαδέχθηκε στο θρόνο τον αδελφό του Λέοντα ΣΤ' (τον Σοφό). Πέθανε από αποπληξία, μετά από βασιλεία ενός μόλις έτους και 27 ημερών, στις 6 Ιουνίου 913. Το έργο του Αλέξανδρου δεν ήταν παρά μια σειρά εκδικητικών πράξεων και αναιρέσεων αποφάσεων του αδελφού του: εδίωξε την γυναίκα του Λέοντα, τη Ζωή, και επανέφερε στον πατριαρχικό θρόνο τον Πατριάρχη Νικόλαο Α', που είχε επίσης αυθαίρετα καθαιρέσει ο Λέοντας, επειδή αντιδρούσε στον τέταρτο γάμο του. Ο χαρακτήρας του παρουσιάζεται από τα λίγα στοιχεία που υπάρχουν ως εκδικητικός, σκληρός και βίαιος.

Το πιο σημαντικό επίτευγμά του ήταν η σύγκρουσή του με τον ηγεμόνα των Βουλγάρων Συμεών, επειδή παρακράτησε το ετήσιο χρηματικό ποσό που ο Λέων είχε συμφωνήσει να του καταβάλει
Νομός Καρδίτσας

Γνωστά πρόσωπα

Από την Περιφερειακή Ενότητα Καρδίτσας έλκουν την καταγωγή τους ο Γεώργιος Καραϊσκάκης, ο Νικόλαος Πλαστήρας, ο Χαρίλαος Φλωράκης, ο ηθοποιός και λογοτέχνης Νίκος Μπίνας, ο Αρχιεπίσκοπος Σεραφείμ, ο συνθέτης και από το 2017 πρόεδρος της ΕΡΤ Διονύσης Τσακνής, οι ζωγράφοι Γιώργος Βαλταδώρος και Δημήτρης Γιολδάσης, ο Δημήτρης Μητροπάνος, ο Ολυμπιονίκης Δημήτρης Θάνος, ο Ολυμπιονίκης Δημοσθένης Ταμπάκος,ο σεισμολόγος Κώστας Παπαζάχος, ο καλαθοσφαιριστής Γιάννης Μπουρούσης,ο κωμικός Γιώργος Μητσικώστας, η τραγουδίστρια Έλενα Παπαρίζου, η ηθοποιός Κωνσταντίνα Μιχαήλ, ο προπονητής ποδοσφαίρου Σάκης Τσιώλης, ο Στέφανος Τσιτσιπάς.

Γεωγραφία

Η Π.Ε. Καρδίτσας βρίσκεται στη νοτιοδυτική Θεσσαλία και δεν βρέχεται από θάλασσα. Η ανατολική πλευρά της καταλαμβάνει μέρος της μεγάλης Θεσσαλικής πεδιάδος, ενώ στη δυτική κυριαρχούν τα μεγαλόπρεπα Άγραφα με τις πανύψηλες κορυφές τους να αγγίζουν τον ουρανό. Στο μέσον περίπου της περιφερειακής ενότητας, βρίσκεται η λίμνη Πλαστήρα, με το ομώνυμο φράγμα, έμπνευση του Καρδιτσιώτη πολιτικού και στρατιωτικού Νικολάου Πλαστήρα. Πολλά ρέματα και μικρά ποτάμια διαρρέουν τον κάμπο (Καράμπαλης, Καλέντζης, Φαρσαλιώτης, Σοφαδίτικος), με κυριότερο τον παραπόταμο του Πηνειού Ενιπέα. 
Η Π.Ε. Καρδίτσας συνορεύει με την Π.Ε. Τρικάλων στα βόρεια, την Π.Ε. Λάρισας στα ανατολικά, την Π.Ε. Φθιώτιδος στα νοτιοανατολικά, την Π.Ε. Ευρυτανίας στα νότια, την Π.Ε. Άρτας στα δυτικά και ένα ελάχιστο κομμάτι με την Π.Ε. Αιτωλοακαρνανίας στα νοτιοδυτικά.
Μπραντ Σμιθ (ποδοσφαιριστής)

Αρχή

Γεννήθηκε στο Πένριθ της Αυστραλίας και μετακόμισε στην Αγγλία σε ηλικία 14 ετών. Ενώ αγωνιζόταν για τη σχολική ομάδα, ο Σμιθ εντάχθηκε στο δυναμικό της Ακαδημίας της Λίβερπουλ ΦΚ.

Λίβερπουλ

Μια εβδομάδα πριν το ντεμπούτο του, ο Σμιθ προωθήθηκε στην πρώτη ομάδα μαζί με τον συμπαίκτη του Τζόρταν Ρόσσιτερ. Στις 26 Δεκεμβρίου 2013, ο Σμιθ βρισκόταν στον πάγκο της Λίβερπουλ στον αγώνα με τη Μάντσεστερ Σίτι (1-2). Τρεις μέρες αργότερα, έκανε το ντεμπούτο του για την πρώτη ομάδα μπαίνοντας ως αλλαγή στο 59ο λεπτό, στη θέση του Άλλεν στον αγώνα με την Τσέλσι ΦΚ στο Stamford Bridge. Αγωνίστηκε ως αριστερός winger, αλλά δεν έκανε διαφορά, καθώς η Λίβερπουλ ηττήθηκε με σκορ 2-1.

Δανεικός στη Σουίντον Τάουν

Στις 7 Αυγούστου 2014, ο Σμιθ δόθηκε δανεικός στη Σουίντον Τάουν για μια χρονιά. Έκανε το ντεμπούτο του δύο μέρες αργότερα, παίζοντας 90 λεπτά στον αγώνα με τη Σκάνθορπ Γιουνάιτεντ, ο οποίος έληξε με σκορ 3-1 υπέρ της Σουίντον. Λόγω διαφωνίας με τη Λίβερπουλ, ο Σμιθ ανακλήθηκε στις 20 Οκτωβρίου, έχοντας αγωνιστεί σε 10 αγώνες για τη Σουίντον.

Επιστροφή στη Λίβερπουλ

Τον Ιούνιο του 2015, το συμβόλαιο του Σμιθ έληξε και ο ποδοσφαιριστής αρνήθηκε να υπογράψει νέα συμφωνία με τον σύλλογο. Στις 17 Νοεμβρίου 2015, ο Σμιθ υπέγραψε νέα πολυετή συμφωνία με τη Λίβερπουλ, βάζοντας τέλος στις διαφωνίες με τον σύλλογο. Στις 2 Δεκεμβρίου, μπήκε ως αλλαγή στο 77ο λεπτό, στη θέση του Αλμπέρτο Μορένο στον προημιτελικό του Λιγκ Καπ με τη Σαουθάμπτον ΦΚ - έδωσε ασίστ στο τρίτο τέρμα του Ντιβόκ Οριγκί, ενώ ο αγώνας έληξε με σκορ 6-1 υπέρ της Λίβερπουλ.
Στις 8 Ιανουαρίου 2016, έπαιξε ως βασικός στον αγώνα με την Έξετερ Σίτι στα πλαίσια του τρίτου γύρου του FA Cup και πέτυχε το πρώτο του τέρμα για την πρώτη ομάδα. Στον επαναληπτικό αγώνα, ο Σμιθ έδωσε ασίστ για το πρώτο τέρμα στον Τζόε Άλλεν στο 9ο λεπτό της αναμέτρησης.

Διεθνής

Αν και γεννήθηκε στην Αυστραλία, ο Σμιθ μπορούσε να αγωνιστεί και για την εθνική Αγγλίας, λόγω της καταγωγής των γονιών του. Εκπροσώπησε την εθνική Αγγλίας κάτω των 17 στο Παγκόσμιο Κύπελλο Ποδοσφαίρου για ομάδες κάτω των 17 το 2011 και έκανε το ντεμπούτο του για την εθνική Αγγλίας κάτω των 20 στα τέλης της χρονιάς 2013-14. Στις 21 Αυγούστου 2014, ο Σμιθ έλαβε κλήση στην εθνική Αυστραλίας στους αγώνες με την εθνική Βελγίου και την εθνική Σαουδικής Αραβίας. Στις 4 Σεπτεμβρίου 2014, έκανε το ντεμπούτο του για την εθνικής ανδρών της Αυστραλίας στον φιλικό αγώνα με την εθνική Βελγίου.
Ανάπτυξη του ανθρώπου

Μελέτη της ανάπτυξης

Ο σκοπός της μελέτης της ανάπτυξης είναι διπλός: αφενός η κατανόηση της συμπεριφοράς του νέου ανθρώπου και αφετέρου η ερμηνεία της συμπεριφοράς των ενηλίκων. Επιπλέον, οδηγεί στην κατανόηση των κοινωνικών προβλημάτων που σχετίζονται με την ανατροφή και την ανάπτυξη των παιδιών.
Η ανάπτυξη είναι η πρώτη βασική περίοδος της ζωής ενός ανθρώπου. Έχει ως αφετηρία τη σύλληψη του νέου ανθρώπου και φτάνει ως την είσοδό του στη φάση της ωριμότητας (18ο έτος). Η βαθμιαία ποσοτική και ποιοτική εκδίπλωση του «δυνάμει είναι» του ανθρώπου επιτελούμενη βάσει ενός σχεδίου και αποβλέπουσα προς έναν ορισμένο σκοπό, υπό την επίδραση ενδογενών (π.χ κληρονομικών) και εξωτερικών (π.χ περιβαλλοντικών) αιτιών, ονομάζεται ανάπτυξη. Η φυσική ανάπτυξη και εξέλιξη του ατόμου δεν προχωρά και δε μελετάται χωριστά από τις άλλες πτυχές της προσωπικότητάς του. Υπάρχει μία συνεχής αλληλεπίδραση αυτών των πτυχών της προσωπικότητας.
Παρ’όλο που υπάρχουν κάποιοι «κανόνες ανάπτυξης», εντούτοις, είναι κοινώς αποδεκτό ότι το κάθε άτομο αναπτύσσεται διαφορετικά από το άλλο. Υπάρχουν ομοιότητες αλλά και διαφορές στις αναλογίες αλλά και στην έκταση της ανάπτυξης π.χ ενός ατόμου από ένα άλλο. Η φανερή έκφραση της ανάπτυξης δεν είναι πάντα ορατή ή παρατηρήσιμη, καθώς υπάρχει το ονομαζόμενο «συνεχές της ανάπτυξης».

Κύρια γνωρίσματα της ανάπτυξης

α) Η ανάπτυξη της προσωπικότητας τόσο στο σύνολό της, όσο και στις επιμέρους εξελίξεις της (κοινωνική, γλωσσική, κινητική) ακολουθεί ορισμένο σχέδιο, οικείο προς το είδος, ελάχιστα μεταβαλλόμενο από την εμπειρία.
β) Η ανάπτυξη προχωράει από τη γενική προς τις ειδικές εκδηλώσεις της, δηλαδή από τη μαζική ανάπτυξη με συνολικές κινήσεις επέρχεται με την πάροδο του χρόνου η διαφοροποίηση στην ανάπτυξη με τις επιμέρους κινήσεις. Βασικός νόμος της ανάπτυξης: πορεία εκ των άνω( κεφαλή) προς τα κάτω(πόδια), και από το κέντρο(σπονδυλική στήλη), προς τα άκρα(χέρια).
γ)Οι ψυχικές δεξιότητες, οι οποίες εμφανίζονται αλληλοδιαδόχως κι όχι ταυτόχρονα, άλλες νωρίτερα κι άλλες πιο αργά. Ο καθορισμός της εμφάνισής τους εξαρτάται από βιολογικούς παράγοντες, όπως για παράδειγμα η χρονική περίοδος της ανάγκης χρησιμοποίησής τους.
δ)Η ανάπτυξη, φυσιολογική και ψυχική, είναι σταθερή στα διάφορα άτομα. Ενώ όμως η ανάπτυξη στο σύνολό της παραμένει σταθερή, η πορεία της ανάπτυξης γίνεται με εναλλασσόμενο ρυθμό, πραγματοποιείται δηλαδή με διακυμάνσεις. Π.χ, μια λειτουργία του ατόμου μπορεί να προχωράει κανονικά, έπειτα να αναστέλλεται και μετά να αυξάνεται με ταχύτερο ρυθμό.
ε)Πολλά χαρακτηριστικά του αναπτυσσόμενου ανθρώπου βρίσκονται σε συνάφεια. Αυτό οφείλεται στη συλλειτουργικότητα των πτυχών της προσωπικότητας του κάθε ανθρώπου.
Αλίθια Γκούρι

Καριέρα στην αντισφαίριση

Ήταν παίκτης του Club Tennis Barcino. Ήταν πρωταθλήτρια Ισπανίας στο διπλό γυναικών το 1951, 1952, 195, 1954, 1955, 1956, 1957 και το 1958 όλες με συμπαίκτρια την Πιλάρ Μπαρίλ, και τρεις φορές στο μεικτό. Σε ατομικό επίπεδο κέρδισε το "Comte de Godó" το 1953, και το "Campionat d'Espanya" το 1959, και σε τοπικό επίπεδο διάφορα πρωταθλήματα της Καταλωνίας.

Καριέρα στην επιτραπέζια αντισφαίριση

Στην επιτραπέζια αντισφαίριση κέρδισε 19 εθνικούς τίτλους, τρεις στο απλό (1954, 1955, 1956) και εννέα διαδοχικούς στο ομαδικό διασυλλογικό (1953-61), τα δύο πρώτα με το Club Mayda και τα άλλα επτά με την CT Barcino. Στα πρωταθλήματα της Καταλονίας κέρδισε 14 τίτλους, 6 διασυλλογικά με την CT Barcino, 6 στο διπλό και 2 στο μεικτό.
Ήταν μέλος της πρώτης γυναικείας ισπανικής εθνικής ομάδας ομάδας που συμμετείχε σε Παγκόσμιο Πρωτάθλημα (1959).
Της απονεμήθηκε το ασημένιο μετάλλιο του Συμβουλίου της Βαρκελώνης για την προσφορά της στηβ αντισφαίριση και την επιτραπέζια αντισφαίριση.
Γλυκαντικές ουσίες

Με τον όρο γλυκαντικές ουσίες ή γλυκαντικά, χαρακτηρίζονται πρόσθετες ουσίες φυσικής ή συνθετικής προέλευσης που χρησιμοποιούνται, είτε για να προσδώσουν γλυκιά γεύση στα τρόφιμα, είτε ως επιτραπέζια γλυκαντικά.
702 Αλάουδα

Φυσικά χαρακτηριστικά

Η μέση διάμετρος της Αλάουδα εκτιμάται σε 194,73 ± 3,2 χιλιόμετρα, κάτι που την καθιστά έναν από τους μεγαλύτερους αστεροειδείς της Κύριας Ζώνης. Οι Rojo and Margot (2007) εκτιμούν τη μάζα της σε 6,05 τετράκις εκατομμύρια τόνους, με μέση πυκνότητα 1,56 gr/cm³. O φασματικός τύπος της είναι C ή B (ανθρακούχος), ενώ το άλβεδό της είναι 0,0587. Η Αλάουδα περιστρέφεται γύρω από τον εαυτό της μία φορά κάθε 8 ώρες και 22 λεπτά.

Δορυφόρος

Το 2007 ανακαλύφθηκε από τους P. Rojo και J.-L. Margot ένας δορυφόρος διαστάσεων περίπου 3,5 χιλιομέτρων γύρω από την Αλάουδα. Η ανακάλυψη έγινε με τη χρήση προσαρμοστικών οπτικών στο «Πολύ Μεγάλο Τηλεσκόπιο» (Very Large Telescope, VLT) του Ευρωπαϊκού Νότιου Αστεροσκοπείου στις Άνδεις. Ο δορυφόρος πήρε το 2011 επίσημα το όνομα Pichi unem από τη γλώσσα Mapuche της Χιλής και σημαίνει «μικρό πουλί»Ενώ πριν είχε το προσωρινό όνομα S/2007 (702) 1 και περιφέρεται σε απόσταση περίπου 1.200 χιλιόμετρα από την Αλάουδα. Έχει διαπιστωθεί ότι η Αλάουδα αποτελεί το μεγαλύτερο μέλος μιας δυναμικής οικογένειας αστεροειδών, μιας οικογένειας δηλαδή που δημιουργήθηκε από μία σύγκρουση, οπότε ο δορυφόρος αυτός μπορεί να είναι προϊόν αυτής της συγκρούσεως (μέλη της ίδιας οικογένειας είναι και οι αστεροειδείς 581 Ταουντονία, 1101 Κληματίς κ.ά.).

Επιπρόσθηση

Μία σημαντική επιπρόσθηση από την Αλάουδα έγινε στις 17 Οκτωβρίου 2009, στον αστερισμό Δίδυμοι, και ήταν ορατή από περιοχές της Νότιας Αμερικής. Ο αστέρας που αποκρύφθηκε είχε φαινόμενο μέγεθος 9,5.